CELEX: 32015R1930
Language: ro
Date: 2015-07-28 00:00:00
Title: Regulamentul delegat (UE) 2015/1930 al Comisiei din 28 iulie 2015 de completare a Regulamentului (UE) nr. 508/2014 al Parlamentului European și al Consiliului privind Fondul european pentru pescuit și afaceri maritime în ceea ce privește criteriile pentru stabilirea nivelului corecțiilor financiare și pentru aplicarea corecțiilor financiare forfetare, și de modificare a Regulamentului (CE) nr. 665/2008 al Comisiei

28.10.2015   
            
            
               RO
            
            
               Jurnalul Oficial al Uniunii Europene
            
            
               L 282/2
            
         REGULAMENTUL DELEGAT (UE) 2015/1930 AL COMISIEI
   din 28 iulie 2015
   de completare a Regulamentului (UE) nr. 508/2014 al Parlamentului European și al Consiliului privind Fondul european pentru pescuit și afaceri maritime în ceea ce privește criteriile pentru stabilirea nivelului corecțiilor financiare și pentru aplicarea corecțiilor financiare forfetare, și de modificare a Regulamentului (CE) nr. 665/2008 al Comisiei
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 508/2014 al Parlamentului European și al Consiliului privind Fondul european pentru pescuit și afaceri maritime și de abrogare a Regulamentelor (CE) nr. 2328/2003, (CE) nr. 861/2006, (CE) nr. 1198/2006 și (CE) nr. 791/2007 ale Consiliului și a Regulamentului (UE) nr. 1255/2011 al Parlamentului European și al Consiliului (1), în special articolul 105 alineatul (4),
   întrucât:
   
               (1)
            
            
               Realizarea obiectivelor politicii comune în domeniul pescuitului (PCP) nu ar trebui să fie subminată de statele membre care încalcă normele PCP. În conformitate cu articolul 41 alineatele (1) și (2) din Regulamentul (UE) nr. 1380/2013 al Parlamentului European și al Consiliului (2), asistența financiară din Fondul european pentru pescuit și afaceri maritime (FEPAM) este condiționată de respectarea, de către statele membre, a normelor PCP, iar nerespectarea normelor poate duce la întreruperea sau suspendarea plăților sau la aplicarea unor corecții financiare a asistenței financiare din partea Uniunii în cadrul PCP.
            
         
               (2)
            
            
               Articolul 22 alineatul (7), articolul 85 și articolul 144 alineatul (1) din Regulamentul (UE) nr. 1303/2013 al Parlamentului European și al Consiliului (3) stabilesc cazurile și condițiile în care corecțiile financiare pot sau trebuie să fie aplicate de către Comisie. Mai mult, în temeiul articolului 144 alineatul (7) din regulamentul menționat, normele specifice FEPAM pot stabili temeiuri specifice pentru corecțiile financiare legate de nerespectarea normelor aplicabile în cadrul PCP.
            
         
               (3)
            
            
               Pentru a proteja interesele financiare ale Uniunii și ale contribuabililor din Uniune, Comisia poate aplica corecții financiare prin anularea totală sau parțială a contribuției Uniunii la un program operațional, în conformitate cu articolul 105 din Regulamentul (UE) nr. 508/2014, în două situații: (a) dacă un stat membru nu a corectat cheltuielile incluse într-o declarație de cheltuieli certificată, afectate de cazuri în care beneficiarul nu a respectat obligațiile menționate la articolul 10 alineatul (2) din Regulamentul (UE) nr. 508/2014; sau (b) dacă, în ceea ce privește cheltuielile incluse într-o declarație de cheltuieli certificată, afectate de cazuri de nerespectare gravă care au dus la suspendarea plăților în conformitate cu articolul 101 din același regulament, statul membru nu a reușit să demonstreze că a luat măsurile de remediere necesare care să asigure respectarea și aplicarea în viitor a normelor PCP relevante.
            
         
               (4)
            
            
               În cazul în care nu este posibil să se cuantifice cu exactitate cuantumul cheltuielilor legat de nerespectarea normelor PCP de către statele membre, se aplică o corecție financiară forfetară, în temeiul articolului 105 alineatul (3) din Regulamentul (UE) nr. 508/2014.
            
         
               (5)
            
            
               Articolul 105 alineatul (4) din Regulamentul (UE) nr. 508/2014 împuternicește Comisia să adopte acte delegate care să definească criteriile pentru stabilirea nivelului corecțiilor financiare care trebuie aplicate, precum și criteriile pentru aplicarea corecțiilor financiare forfetare. Articolul 105 alineatul (1) din Regulamentul (UE) nr. 508/2014 conține o listă de cazuri în care Comisia poate impune corecții financiare în ceea ce privește întregul program operațional sau o parte a acestuia. În cazurile vizate de articolul 105 alineatul (1) litera (a), cuantificarea impactului financiar al nerespectării de către beneficiar se bazează pe acordul de finanțare dintre beneficiar și autoritățile naționale competente responsabile de punerea în aplicare a programului FEPAM. În consecință, aplicarea de rate forfetare pentru corecțiile financiare nu poate viza decât situațiile menționate la articolul 105 alineatul (1) litera (b) din Regulamentul (UE) nr. 508/2014.
            
         
               (6)
            
            
               Pentru a asigura transparența și proporționalitatea corecțiilor financiare forfetare, precum și securitatea juridică și egalitatea de tratament pentru statele membre care pun în aplicare programe finanțate prin FEPAM, este necesar să se definească criteriile de stabilire a nivelului corecțiilor financiare ce urmează să fie aplicate de Comisie, precum și criteriile pentru aplicarea corecțiilor financiare forfetare.
            
         
               (7)
            
            
               Nivelul corecțiilor financiare decise de către Comisie în cazul în care statele membre nu respectă normele PCP trebuie să fie proporțional cu natura, gravitatea, durata și repetarea nerespectării grave a normelor PCP.
            
         
               (8)
            
            
               Este necesar să se definească nivelurile corecțiilor financiare forfetare aplicate de către Comisie pe baza ratelor corecțiilor financiare care există deja pentru anumite tipuri de nerespectare în cadrul fondurilor structurale și de investiții europene. De asemenea, este oportun să se asigure un mecanism suficient de progresiv, astfel încât principiul proporționalității să poată fi aplicat în mod adecvat.
            
         
               (9)
            
            
               În domeniul colectării, gestionării și utilizării datelor, dispozițiile privind corecțiile financiare forfetare stabilite în prezentul regulament ar trebui să le înlocuiască pe cele prevăzute la articolul 6 din Regulamentul (CE) nr. 665/2008 al Comisiei (4). În consecință, articolul menționat ar trebui eliminat.
            
         
               (10)
            
            
               Prezentul regulament nu ar trebui să afecteze continuarea sau modificarea asistenței aprobate de Comisie în conformitate cu Regulamentul (CE) nr. 861/2006 al Consiliului (5).
            
         
               (11)
            
            
               Articolul 8 din Regulamentul (CE) nr. 199/2008 al Consiliului (6) prevede că reducerea asistenței financiare din partea Uniunii nu poate depăși 25 % din costul anual total al programului național. În consecință, în domeniul colectării, gestionării și utilizării datelor, rata forfetară maximă a corecțiilor financiare stabilită în prezentul regulament ar trebui să se aplice numai după abrogarea articolului 8 din regulamentul respectiv.
            
         
               (12)
            
            
               Având în vedere importanța garantării unui tratament egal și armonizat al statelor membre din Uniune încă de la începutul perioadei de programare, prezentul regulament ar trebui să intre în vigoare în ziua următoare datei publicării în Jurnalul Oficial al Uniunii Europene,
            
         ADOPTĂ PREZENTUL REGULAMENT:
   Articolul 1
   Obiectul
   Prezentul regulament definește criteriile de stabilire a nivelului corecțiilor financiare și criteriile pentru aplicarea unor rate forfetare, astfel cum se prevede la articolul 105 din Regulamentul (UE) nr. 508/2014.
   Articolul 2
   Criterii pentru stabilirea nivelului corecțiilor financiare
   Nivelul corecției financiare în cazurile de nerespectare a normelor PCP menționate la articolul 105 alineatul (1) din Regulamentul (UE) nr. 508/2014 se stabilește în conformitate cu următoarele criterii:
   
               (a)
            
            
               importanța eventualelor prejudicii la adresa resurselor biologice marine care rezultă din nerespectarea normelor PCP;
            
         
               (b)
            
            
               frecvența nerespectării normelor PCP;
            
         
               (c)
            
            
               durata nerespectării normelor PCP;
            
         
               (d)
            
            
               măsurile de remediere luate de către statul membru.
            
         Articolul 3
   Criterii pentru aplicarea ratelor forfetare
   (1)   Ratele forfetare ale corecției financiare menționate la articolul 105 alineatul (3) din Regulamentul (UE) nr. 508/2014 sunt 2 %, 5 %, 10 %, 25 %, 50 % sau 100 % din contribuția Uniunii alocată priorităților relevante ale Uniunii sau părților relevante ale acestor priorități, în cadrul programului operațional al statului membru.
   (2)   Intervalul în care se încadrează ratele forfetare aplicate în cazuri individuale de nerespectare a normelor PCP este stabilit în anexă.
   (3)   În cazul în care, în ceea ce privește aceeași prioritate a Uniunii sunt identificate de către Comisie mai multe cazuri de nerespectare a normelor PCP, în același act de punere în aplicare adoptat în conformitate cu articolul 102 din Regulamentul (UE) nr. 508/2014, ratele forfetare nu se cumulează, iar corecția financiară se stabilește în cadrul intervalului cu cele mai mari rate dintre intervalele aplicabile în aceste cazuri.
   (4)   După aplicarea unei corecții financiare de către Comisie pentru un anumit caz de nerespectare a normelor PCP, în cazul în care statul membru în cauză nu ia măsurile de remediere adecvate, rata forfetară poate fi mărită la nivelul superior următor din intervalul aplicabil acelui caz de nerespectare a normelor PCP.
   (5)   În plus față de cazurile prevăzute în mod explicit în anexă, se poate aplica o rată forfetară de 100 % din contribuția Uniunii alocată priorităților relevante ale Uniunii, sau părții relevante din aceste priorități, în cadrul programului operațional al statului membru, în cazul în care:
   
               (a)
            
            
               nerespectarea normelor PCP este atât de importantă, frecventă sau răspândită încât reprezintă un eșec total al sistemului în cauză și pune în pericol legalitatea acțiunilor întreprinse de statul membru sau regularitatea finanțării politicii comune în domeniul pescuitului; sau
            
         
               (b)
            
            
               există dovezi că statul membru a neglijat în mod deliberat remedierea nerespectării normelor PCP.
            
         Articolul 4
   Dispoziții tranzitorii
   Prezentul regulament nu afectează continuarea sau modificarea, inclusiv anularea parțială sau totală a asistenței aprobate de Comisie în conformitate cu Regulamentul (CE) nr. 861/2006.
   Articolul 5
   Modificări ale Regulamentului (CE) nr. 665/2008
   În Regulamentul (CE) nr. 665/2008, articolul 6 se elimină.
   Articolul 6
   Intrarea în vigoare
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   Cu toate acestea, în ceea ce privește cazurile de nerespectare din domeniul colectării, gestionării și utilizării datelor incluse în categoria 4 din anexă, articolul 3 alineatul (5) din prezentul regulament se aplică de la data abrogării articolului 8 din Regulamentul (CE) nr. 199/2008.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 28 iulie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  Regulamentul (UE) nr. 508/2014 al Parlamentului European și al Consiliului din 15 mai 2014 privind Fondul european pentru pescuit și afaceri maritime și de abrogare a Regulamentelor (CE) nr. 2328/2003, (CE) nr. 861/2006, (CE) nr. 1198/2006 și (CE) nr. 791/2007 ale Consiliului și a Regulamentului (UE) nr. 1255/2011 al Parlamentului European și al Consiliului (JO L 149, 20.5.2014, p. 1).
   
      (2)  Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).
   
      (3)  Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului (JO L 347, 20.12.2013, p. 320).
   
      (4)  Regulamentul (CE) nr. 665/2008 al Comisiei din 14 iulie 2008 de stabilire a normelor detaliate de aplicare a Regulamentului (CE) nr. 199/2008 al Consiliului privind instituirea unui cadru comunitar pentru colectarea, gestionarea și utilizarea datelor din sectorul pescuitului și sprijinirea consultanței științifice cu privire la politica comună în domeniul pescuitului (JO L 186, 15.7.2008, p. 3).
   
      (5)  Regulamentul (CE) nr. 861/2006 al Consiliului din 22 mai 2006 de stabilire a măsurilor financiare comunitare privind punerea în aplicare a politicii comune în domeniul pescuitului și în domeniul dreptului mării (JO L 160, 14.6.2006, p. 1).
   
      (6)  Regulamentul (CE) nr. 199/2008 al Consiliului din 25 februarie 2008 privind instituirea unui cadru comunitar pentru colectarea, gestionarea și utilizarea datelor din sectorul pescuitului și sprijinirea consultanței științifice cu privire la politica comună în domeniul pescuitului (JO L 60, 5.3.2008, p. 1).
   
      ANEXĂ
      
                  Cazuri de nerespectare (1)
                  
               
               
                  Intervalul de rate forfetare
               
            
                  
                     Categoria 1: Lipsa contribuției la obiectivele politicii comune în domeniul pescuitului esențiale pentru conservarea resurselor biologice marine, prevăzute la articolul 2 alineatul (2) din Regulamentul (UE) nr. 1380/2013
                  
               
            
                  1.1
               
               
                  Nerespectarea obligației de a garanta respectarea posibilităților de pescuit alocate statului membru în conformitate cu articolele 16-17 din Regulamentul (UE) nr. 1380/2013
               
               
                  25-100 %
               
            
                  1.2
               
               
                  Neîndeplinirea cerințelor prevăzute în diferite tipuri de măsuri de conservare enumerate la articolul 7 din Regulamentul (UE) nr. 1380/2013
               
               
                  10-100 %
               
            
                  
                     Categoria 2: Nerespectarea obligațiilor internaționale privind conservarea
                  
               
            
                  2.1
               
               
                  Neîndeplinirea obligațiilor care decurg din articolul 28 din Regulamentul (UE) nr. 1380/2013
               
               
                  10-100 %
               
            
                  
                     Categoria 3: Nerespectarea obligației de a asigura un echilibru între flotă și resursele naturale
                  
               
            
                  3.1
               
               
                  Netransmiterea raportului privind echilibrul dintre capacitatea de pescuit a flotei și posibilitățile de pescuit în conformitate cu ansamblul cerințelor prevăzute la articolul 22 alineatul (2) din Regulamentul (UE) nr. 1380/2013
               
               
                  2-25 %
               
            
                  3.2
               
               
                  Nepunerea în aplicare a planului de acțiune în conformitate cu articolul 22 alineatul (4) din Regulamentul (UE) nr. 1380/2013, dacă un astfel de plan este inclus în raportul prezentat anual
               
               
                  5-25 %
               
            
                  3.3
               
               
                  Nerespectarea obligației de a garanta faptul că, în cazul capacităților de pescuit retrase cu ajutor public, licențele și autorizațiile de pescuit respective sunt retrase în prealabil, iar capacitatea nu este înlocuită, astfel cum se prevede la articolul 22 alineatele (5) și (6) din Regulamentul (UE) nr. 1380/2013
               
               
                  10-50 %
               
            
                  3.4
               
               
                  Nerespectarea obligației de a garanta faptul că, în orice moment, capacitatea de pescuit nu depășește plafoanele stabilite la articolul 22 alineatul (7) și în anexa II la Regulamentul (UE) nr. 1380/2013
               
               
                  10-50 %
               
            
                  3.5
               
               
                  Nepunerea în aplicare a programului de intrare/ieșire în conformitate cu cerințele articolului 23 din Regulamentul (UE) nr. 1380/2013
               
               
                  10-25 %
               
            
                  3.6
               
               
                  Incapacitatea de a gestiona registrul flotei de pescuit în conformitate cu articolul 24 din Regulamentul (UE) nr. 1380/2013 și cu Regulamentul (CE) nr. 26/2004 al Comisiei (2)
                  
               
               
                  10-50 %
               
            
                  
                     Categoria 4: Nepunerea în aplicare a cadrului comunitar privind colectarea, gestionarea și utilizarea datelor în conformitate cu articolul 25 din Regulamentul (UE) nr. 1380/2013 astfel cum a fost specificat în Regulamentul (CE) nr. 199/2008 al Consiliului, care duce la o lipsă de informații privind resursele naturale
                  
               
            
                  4.1
               
               
                  Lipsa colectării și gestionării datelor biologice, de mediu, tehnice și socioeconomice necesare pentru gestionarea pescuitului astfel cum se prevede la articolele 4, 13 și 17 din Regulamentul (CE) nr. 199/2008
               
               
                  2-25 %
               
            
                  4.2
               
               
                  Netransmiterea anuală a unui raport privind executarea programelor naționale de colectare a datelor și nepunerea la dispoziția publicului a acestui raport, astfel cum se prevede la articolul 7 din Regulamentul (CE) nr. 199/2008
               
               
                  2-10 %
               
            
                  4.3
               
               
                  Nerespectarea obligației de a asigura o coordonare națională a colectării și gestionării datelor științifice pentru gestionarea pescuitului, astfel cum se prevede la articolul 4 din Regulamentul (CE) nr. 199/2008
               
               
                  2-5 %
               
            
                  4.4
               
               
                  Necoordonarea activităților de colectare a datelor cu alte state membre din aceeași regiune, astfel cum se prevede la articolul 5 din Regulamentul (CE) nr. 199/2008
               
               
                  2-25 %
               
            
                  4.5
               
               
                  Nefurnizarea datelor în timp util către utilizatorii finali în conformitate cu articolele 18-20 din Regulamentul (CE) nr. 199/2008
               
               
                  2-25 %
               
            
                  
                     Categoria 5: Neinstituirea unui sistem eficace de control și de aplicare a legii
                  
               
            
                  5.1
               
               
                  Nerespectarea principiilor generale de control și aplicare a legii în conformitate cu titlul II din Regulamentul (CE) nr. 1224/2009 al Consiliului (3)
                  
               
               
                  10-50 %
               
            
                  5.2
               
               
                  Nerespectarea obligației de a garanta respectarea condițiilor generale de acces la ape și resurse în conformitate cu titlul III din Regulamentul (CE) nr. 1224/2009
               
               
                  10-50 %
               
            
                  5.3
               
               
                  Lipsa controlului comercializării în vederea asigurării trasabilității eficiente a produselor pescărești și de acvacultură, în conformitate cu titlul V din Regulamentul (CE) nr. 1224/2009
               
               
                  10-50 %
               
            
                  5.4
               
               
                  Lipsa unei supravegheri eficiente și a inspecțiilor, precum și lipsa asigurării sistematice și adecvate a unor acțiuni de aplicare a legii în ceea ce privește eventualele cazuri de nerespectare a normelor PCP, în conformitate cu titlurile VI, VII și VIII din Regulamentul (CE) nr. 1224/2009
               
               
                  10-50 %
               
            
                  5.5
               
               
                  Neinstituirea și nepunerea în aplicare a unor programe naționale de acțiuni de control în conformitate cu articolul 46 din Regulamentul (CE) nr. 1224/2009 și, atunci când este relevant, neexecutarea unor programe specifice de control și inspecție stabilite de Comisie în conformitate cu titlul IX din regulamentul respectiv
               
               
                  10-50 %
               
            
                  5.6
               
               
                  Lipsa cooperării cu Comisia pentru a facilita îndeplinirea sarcinilor funcționarilor Comisiei pe parcursul misiunilor lor de verificare, inspecțiilor autonome și auditurilor, în conformitate cu titlul X din Regulamentul (CE) nr. 1224/2009
               
               
                  2-50 %
               
            
                  5.7
               
               
                  Nepunerea în aplicare a măsurilor hotărâte de Comisie pentru a asigura respectarea de către statele membre a obiectivelor PCP, cum ar fi planurile de acțiune și orice alte măsuri în conformitate cu titlul XI din Regulamentul (CE) nr. 1224/2009
               
               
                  10-50 %
               
            
                  5.8
               
               
                  Nerespectarea cerințelor în ceea ce privește analiza, validarea, accesul și schimbul de date și informații, în conformitate cu titlul XII din Regulamentul (CE) nr. 1224/2009
               
               
                  2-25 %
               
            
                  5.9
               
               
                  Lipsa controlului punerii în aplicare a unui sistem eficient de certificate de captură prevăzut și în capitolul III din Regulamentul (CE) nr. 1005/2008 al Consiliului (4)
                  
               
               
                  10-50 %
               
            
                  5.10
               
               
                  Lipsa acțiunii în cazul activităților presupuse sau raportate de pescuit ilegal, nedeclarat și nereglementat (INN) în temeiul articolului 26 alineatul (3) și articolelor 39 și 40 din Regulamentul (CE) nr. 1005/2008
               
               
                  5-50 %
               
            
                  
                     Categoria 6: Neinstituirea și neaplicarea unui sistem funcțional de sancțiuni eficace, proporționale și disuasive
                  
               
            
                  6.1
               
               
                  În cazul unei încălcări, lipsa notificării statului membru de pavilion, a statului membru de cetățenie al contravenientului sau a oricărui alt stat membru interesat de urmărirea măsurilor adoptate pentru a asigura respectarea normelor, în conformitate cu articolul 89 alineatul (4) din Regulamentul (CE) nr. 1224/2009
               
               
                  2-10 %
               
            
                  6.2
               
               
                  Neadoptarea unor măsuri imediate în conformitate cu articolul 91 din Regulamentul (CE) nr. 1224/2009 pentru a împiedica comandanții navelor de pescuit sau alte persoane fizice sau juridice surprinse în flagrant delict în timpul comiterii unei infracțiuni grave să continue activitatea în cauză
               
               
                  10-50 %
               
            
                  6.3
               
               
                  Nestabilirea criteriilor pentru determinarea gravității încălcării normelor PCP în temeiul articolului 42 din Regulamentul (CE) nr. 1005/2008
               
               
                  10-50 %
               
            
                  6.4
               
               
                  Nerespectarea obligației de a garanta aplicarea sistematică de sancțiuni eficiente pentru încălcarea normelor PCP și a faptului că nivelul acestor sancțiuni este adecvat în ceea ce privește strictețea și proporțional cu gravitatea încălcării, astfel încât să garanteze efectul disuasiv și, ca o condiție minimă, să asigure că acestea îi privează efectiv pe cei răspunzători de beneficiile economice derivate din încălcările legii pe care aceștia le-au comis în conformitate cu titlul VIII din Regulamentul (CE) nr. 1224/2009
               
               
                  10-50 %
               
            
                  6.5
               
               
                  Neaplicarea sistemului de puncte pentru încălcările grave comise de titularii de licențe de pescuit și de comandanții de nave în conformitate cu articolul 92 din Regulamentul (CE) nr. 1224/2009
               
               
                  10-50 %
               
            
                  6.6
               
               
                  Lipsa instituirii și gestionării în mod adecvat a registrului național de evidență a încălcărilor în conformitate cu articolul 93 din Regulamentul (CE) nr. 1224/2009
               
               
                  10-50 %
               
            
         (1)  Astfel cum sunt definite la articolul 102 din Regulamentul (UE) nr. 508/2014 al Parlamentului European și al Consiliului din 15 mai 2014 privind Fondul european pentru pescuit și afaceri maritime și de abrogare a Regulamentelor (CE) nr. 2328/2003, (CE) nr. 861/2006, (CE) nr. 1198/2006 și (CE) nr. 791/2007 ale Consiliului și a Regulamentului (UE) nr. 1255/2011 al Parlamentului European și al Consiliului (JO L 149, 20.5.2014, p. 1).
      
         (2)  Regulamentul (CE) nr. 26/2004 al Comisiei din 30 decembrie 2003 privind registrul flotei de pescuit comunitare (JO L 5, 9.1.2004, p. 25).
      
         (3)  Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem comunitar de control pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (JO L 343, 22.12.2009, p. 1).
      
         (4)  Regulamentul (CE) nr. 1005/2008 al Consiliului din 29 septembrie 2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999 (JO L 286, 29.10.2008, p. 1).